  Анжелика Тихонова корреспондент «Куара» огин офлайнэ вамыштэ но «Куара вера» нимо нырысетӥ ужрадэныз тодматэ. Пумиськон 25-тӥ оштолэзе Ижкарысь «Арт-резиденциын» (К. Маркс ульча, 258) ортчоз. Со сярысь ивортодэтъя «Удмуртия» агентстволэн корреспондентэзлы «Куара» огинлэн кивалтӥсез Владислав Степанов вераз.  «Куара вера» - со удмуртлык сярысь вакчи лекциосын ӝыт. Отчы пыроз ваньмыз, мар удмурт лулчеберетэн, туала удмурт обществоен, удмуртъёслэн ортчеменыз герӟаськемын но мукетыз. <…> Та милям нырысетӥ таӵе ужрадмы, кудӥз мерлыко вотэслэн инъетысьтыз потӥз но зэмос улонэ пыӵа ини. Та дырозь «Куара» тросгес туала удмурт медиа сямен ужаз Владислав Степанов, «Куара» огинлэн кивалтӥсез Владислав Степановлэн верамезъя, таӵе лекциосын ӝытъёс али быдэс дуннеын вӧлмемын, нош удмуртлыкен, удмуртъёсын, удмурт кылын герӟаськем площадка ӧй вал на.  Ӝытын пӧртэм ужпумъёсты ӝутозы, кылсярысь, Елена Ильина удмурт инстаграм сярысь малпанъёссэ шараялоз. Наталья Дмитриева карын улыса нылпиез удмурт будэтон луонлыкъёс пумысен вераськоз. Владислав Степанов верамъя, али та ужпум троссэ анай-атайёсты сюлэмшугъяськытэ. «ВКонтакте» мерлыко вотэсэз удмурт кылэ берыктонлэн кулэлыкез, аспӧртэмез, аслаз ортчем сюресэз сярысь Богдан Анфиногенов мадёз. Удмуртъёслэн выжыоссы сярысь Александр Митряковлэсь лекцизэ кылзыса тодыны луоз. Нош Дарали Лели туала удмурт драматургия, туннэ нуналлы югдур сярысь малпанъёсыныз люкиськоз.  Вераськисьёслэн лекциоссы 15 минут кыстӥськозы, со сяна, лекция бӧрсьы 5 минут ӵоже кенешонъёс луозы. Пумиськон 18 час 30 минутэ кутскоз. Пусйыны кулэ, радъясьёс ужрадысь видео лэсьтозы. Бӧрысь сое «Куаралэн» «ВКонтакте» мерлыко вотэсысь огинысьтыз адӟыны луоз. Тегъёс: Лулчеберет Ижкар егитъёс Удмуртия удмуртъёс Мерлык  